## Paiporta, Catarroja i Algemesí són els municipis que més ajudes han rebut de la Generalitat per a vehicles sinistrats en la riuada

*** El Consell ja ha pagat més de 115 milions en ajudes directes i s’han presentat més de 80.000 sol·licituds, tant de manera en línia com presencial, en els punts d’atenció postemergència
* Les ajudes, exemptes de tributació, arriben als 2.000 euros per a turismes, furgonetes i vehicles similars i als 2.500 euros en el cas de vehicles adaptats a persones amb mobilitat reduïda
* La consellera d’Hisenda ressalta l’esforç de l’Agència Tributària Valenciana “perquè les ajudes arriben com més prompte millor a les persones afectades” i recorda que es poden sol·licitar “sense burocràcia ni paperasses” fins al 28 de febrer**

Els municipis de Paiporta, Catarroja i Algemesí són els que més ajudes directes han rebut fins hui per part de la Generalitat per a compensar la pèrdua de vehicles sinistrats en la riuada del passat 29 d’octubre.

Així, de les més de 80.000 sol·licituds presentades, tant de manera en línia com de manera presencial en els punts d’atenció postemergència des del passat 16 de gener, destaquen les localitats de Paiporta i Catarroja, amb més de 8.000 sol·licituds presentades cada una. D’estes, s’han resolt i pagat ja més de 6.800 ajudes en cada un d’estos municipis per valor de 26,5 milions entre els dos.

En tercer lloc se situa Algemesí, amb més de 7.900 sol·licituds registrades, de les quals s’han resolt i concedit 6.512 per valor de 12,3 milions.

A València s’han presentat més de 7.500 sol·licituds i se n’han pagat 6.175; a Alfafar s’han presentat més de 5.400 sol·licituds i 4.680 ja estan pagades. Per la seua banda, a Aldaia les sol·licituds presentades superen les 5.000 i se n’han abonat 4.346, mentres que a Benetússer les sol·licituds presentades ascendixen a 3.976, de les quals ja se n’han abonat 3.354.

En total, la Generalitat ha abonat ja més de 115 milions d’euros corresponents a ajudes urgents i directes. Esta xifra correspon a les més de 60.000 sol·licituds que ja han sigut resoltes favorablement per l’Agència Tributària Valenciana, les quals ja han sigut abonades a les persones beneficiàries o ho seran en els pròxims dies.

En estos moments hi ha aproximadament 20.000 sol·licituds que estan en procés de tramitació, perquè en els pròxims dies es procedisca a la seua concessió i es faça la corresponent ordenació del pagament si complixen els requisits. En este sentit, cal recordar que és requisit haver donat de baixa un vehicle sinistrat en la riuada i que l’ajuda no està condicionada a la compra d’un altre que el substituïsca.

La consellera d’Hisenda, Ruth Merino, ha subratllat que estes dades “mostren el compromís i l’esforç que des de la Generalitat i, concretament des de l’Agència Tributària Valenciana, s’està fent perquè les ajudes arriben com més prompte millor a les persones afectades. El nostre objectiu és continuar resolent i pagant les ajudes el més ràpid possible, perquè puguen recuperar al més prompte possible la mobilitat”.

Estes ajudes compten amb un import global inicial de 250 milions d’euros i estan dirigides a les persones físiques, tant si exercixen activitats econòmiques com si no, que siguen propietàries d’un vehicle que es trobe assegurat, que haja resultat sinistrat com a conseqüència directa de les inundacions del passat 29 d’octubre.

En concret, la quantia de l’ajuda ascendix a 250 euros per a ciclomotors, 750 euros per a motocicletes, 2.000 euros per a turismes, furgonetes i vehicles similars i 2.500 euros per a turismes, furgonetes i vehicles similars adaptats per a persones amb mobilitat reduïda.

**Procediment de sol·licitud d’ajudes**

Les persones interessades tenen de termini per a sol·licitar les ajudes fins al pròxim 28 de febrer i poden presentar la seua sol·licitud a través de diverses vies. De manera telemàtica han de sol·licitar cita prèvia a través de l’enllaç <https://eturnos.gva.es/eturnos-front/dana_vehic/index.html?idioma=es>.

Amb una sola cita prèvia una mateixa persona pot presentar diverses sol·licituds per a diferents vehicles i posteriorment, el sistema adjudicarà una data per a presentar la sol·licitud.

Si no es disposa de certificat digital, es pot presentar la sol·licitud a través de l’Oficina Virtual d’Atenció Ciutadana (es requerix telèfon mòbil o ordinador amb càmera per a fer la identificació), a través d’este enllaç: <https://aciara.gva.es/es/oficina-virtual-de-atenció-a-la-ciutadania>.

Finalment, també es pot presentar la sol·licitud a través de qualsevol de les 21 oficines de coordinació de la postemergència creades per la Generalitat: <https://aciara.gva.es/es/llistat-oficines-de-coordinacio-de-la-postemergència>.

Per a sol·licitar esta ajuda és necessari justificar la baixa temporal del vehicle en la DGT i manifestar el compromís de tramitar la baixa definitiva quan siga possible i, en tot cas, abans del 31 de desembre de 2025.

L’ATV ha habilitat un servici per a resoldre dubtes i consultes en el telèfon 960 99 03 90 o en el correu electrònic [ajudavehiclesdana@gva.es](https://atv.gva.es/es/ajudes-vehicles-dana). A més, tota la informació es troba disponible en la web de l’Agència Tributària Valenciana (<https://atv.gva.es/es/ajudes-vehicles-dana>), així com en la web de les ajudes habilitada per la Generalitat (<https://aciara.gva.es/va/ayudes-dana-vehicles>).

Fecha: 17/02/2025